September 2023

**STANJE NA PODROČJU VINOGRADNIŠTVA IN VINARSTVA**

**V SLOVENIJI**

**1) POVRŠINE**

V register kmetijskih gospodarstev (RKG) je vpisanih 14.357 ha vinogradov, pridelek se redno prijavlja iz 13.000 ha, iz zajema rabe kmetijskih zemljišč pa je razvidno, da imamo na ozemlju Republike Slovenije 16.430 ha vinogradov. V register pridelovalcev grozdja in vina (RPGV) je vpisanih 26.400 pridelovalcev grozdja in skoraj vsi so tudi pridelovalci vina, za stekleničenje je registriranih dobrih 2700 pridelovalcev, od tega je 11 večjih (preko 500.000 litrov letno).

V primerjavi z letom 2010 je razvidno, da so se površine pod vinogradi po podatkih RKG zmanjšale za 11 %, po zajemu rabe kmetijskih zemljišč pa kar za 25 %, kar kaže na opuščanje predvsem manjših vinogradov. Povprečna površina vinogradov na kmetijsko gospodarstvo se nekoliko povečuje in znaša 0,55 ha.

Značilna je velika razdrobljenost vinogradov, kar 85 % vinogradnikov obdeluje manj kot 0,5 ha vinogradov, velikost do 1 ha vinogradov pa zajame kar 91 % vseh pridelovalcev.

Tabela: *Razdrobljenost pridelave* (velikostni razredi glede na površino vinogradov, ki jih obdeluje posamezen pridelovalec; vir: RPGV, stanje 11. 9. 2023)

|  |  |  |
| --- | --- | --- |
| Velikostni razred | Površina vinogradov (ha) | Št. pridelovalcev |
| < 0,1 ha | 875 (6 %) | 12034 (47 %) |
| 0,1 – 0,5 ha | 2089 (15 %) | 9688 (38 %) |
| 0,5 – 1 ha | 1125 (8 %) | 1590 (6 %) |
| 1 – 2 ha | 1463 (10 %) | 1035 (4 %) |
| 2 – 5 ha | 2390 (17 %) | 760 (3 %) |
| > 5 ha | 6371 (44 %) | 453 (2 %) |

Več kot 90 % pridelovalcev na območjih, kjer je velikostna struktura najbolj razdrobljena (Štajerska Slovenija, Prekmurje, Dolenjska, Bela krajina, Bizeljsko Sremič) obdeluje manj kot 1 ha vinogradov. Manj kot 0,5 ha pa obdeluje večina pridelovalcev v vinorodnih območjih Prekmurje (95 %), Dolenjska (95 %) in Bela krajina (94 %).

Največji premiki k izboljšanju velikostne strukture vinogradov so se zgodili na območju vinorodnega okoliša Goriška Brda, in sicer v tem okolišu 64 % pridelovalcev obdeluje več kot 1ha vinogradov, 17 % pa jih obdeluje več kot 5 ha vinogradov. V tem vinorodnem okolišu je površina vinogradov po rabi kmetijskih zemljišč praktično enaka kot površina vpisana v register (95 %). Medtem, ko je v okoliših z največjo razdrobljenostjo ta delež ponekod tudi le 60 %.

Letno se obnovi ali na novo zasadi v povprečju dobrih 300 ha vinogradov, kar ne zadostuje za enostavno reprodukcijo. Posledično se slabša starostna struktura vinogradov: 16 % vinogradov je starejših od 40 let, medtem ko je bilo pred 20 leti takih le 4 %. Največji delež mladih vinogradov (do 25 let) je na Primorskem (70 %), medtem ko jih je v Podravju in Posavju le dobra polovica.

Situacija se je nekoliko izboljšala v pred letom 2020, ko je bilo na novo zasajenih po skoraj 400 ha vinogradov letno, v obdobju epidemije pa se je spet nekoliko poslabšala.

*Starostna struktura vinogradov v Sloveniji (RPGV, 2004 in 2018)*

|  |  |  |  |
| --- | --- | --- | --- |
| Starost | Površina (ha) - 2004 | Površina (ha) - 2018 | Površina (ha) - 2023 |
| 0-24 let | 11.345 (69%) | 9.724 (61%) | 8.082 (56%) |
| 25-30 let | 2.421 (15%) | 1.583 (10%) | 2.009 (14%) |
| 31-35 let | 1.371 (8%) | 1.277 (8%) | 1.038 (7%) |
| 35-40 let | 634 (4%) | 1.385 (9%) | 906 (6%) |
| nad 40 let | 578 (4%) | 1.866 (12%) | 2.277 (16%) |

Strmo narašča vključenost kmetijskih gospodarstev v ekološko pridelavo grozdja - v letu 2022 je bilo v ekološko pridelavo vključenih 955 ha vinogradov, kar predstavlja trikratno povečanje v primerjavo z letom 2010.

**2) PRIDELKI**

Na obseg letnega pridelka vplivajo predvsem vremenske razmere v posameznem letu. Letno se pridela med 63 in 89 mio litri vina, pri čemer ga je cca. 20 % za samooskrbo – registrirane pridelave je tako 45-55 mio litrov letno. Glavnino pridelka predstavljajo kakovostna vina z zaščitenim geografskim poreklom (70 %).

*Količina pridelka po letih, prijavljena v RPGV* (v 1000 litrih)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 2011 | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 |
| 57.582 | 44.810 | 54.243 | 47.827 | 62.285 | 52.461 | 53.565 | 68.132 | 56.199 | 52.559 | 46.764 | 50.738 |

Zaloge vina so odvisne predvsem od pretekle letine in se gibljejo med 30 in 40 mio litri letno, zaradi obilne letine 2018 so v letu 2019 poskočile na 48 mio litrov, zaradi omejevanja prodaje zaradi epidemije pa so se v letu 2020 še nekoliko dvignile na 49 mio litrov. Z uvedbo ukrepa destilacije vina v letu 2020 in 2021 se je stanje zalog dokaj normaliziralo (36 mio. litrov v letu 2022).

G*ibanje zalog*  *po letih* (v 1000 litrih; vir: RPGV; stanje zalog na dan 31.7.)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 2011 | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 |
| 34.679 | 41.108 | 33.888 | 30.314 | 26.709 | 34.630 | 33.695 | 33.786 | 48.232 | 48.955 | 44.486 | 36.295 |

Na vinorodnem območju Slovenije pridelujemo 60 sort vinske trte, zastopanost glavnih sort (vir RPGV, januar 2020):

|  |  |
| --- | --- |
| Sorta | % |
| Laški rizling | 11 % (1570 ha) |
| Refošk | 9 % (1230 ha) |
| Chardonnay | 8 % (1120 ha) |
| Sauvignon | 7 % (1060 ha) |
| Malvazija | 7 % (990 ha) |
| Merlot | 5 % (690 ha) |
| Žametovka | 5 % (680 ha) |
| Rumeni muškat | 5 % (670 ha) |
| Rebula | 4 % (600 ha) |
| Modra frankinja | 4 % (600 ha) |
| Sivi pinot | 4 % (510 ha) |
| Renski rizling | 3 % (470 ha) |

**3) POTROŠNJA**

Po podatkih SURSa znaša poraba vina v RS 33 litra/leto na prebivalca (2021/2022).

**4) CENE**

Povprečne cene vina na domačem trgu se vodijo v tržno informacijskem sistemu (TIS), kjer se spremljajo cene pri pridelovalcu (<https://www.gov.si/zbirke/storitve/priprava-trznih-porocil-za-kmetijske-pridelke-in-zivila/> ).

Po podatkih ARSKTRP (TIS) se je leta 2022 povprečna prodajna cena vina s slovenskim geografskim poreklom na slovenskem trgu in trgih EU zvišala pri vseh kategorijah vina, prodanega pa je bilo za 6 % več vina kot leta 2021. Pri tem je treba upoštevati, da poročane količine za leto 2021 zajemajo tudi vino, prodano za namen krizne destilacije, kot ukrepa za reševanje viškov vina zaradi epidemije v letu 2020 in 2021. V primerjavi z zadnjim štiriletnim obdobjem pred epidemijo (2016–2019) so bile povprečne cene vina najbolj prodajane kategorije kakovostnih vin ZGP v letu 2022 višje za kar 40 %, v kategoriji deželnih in namiznih vin pa se je povprečna cena zvišala za preko 20 %.

Od leta 2018 SURS vodi tudi povprečne letne drobnoprodajne cene za alkoholne pijače na podlagi podatkovnih baz trgovcev. Za leto 2019 po teh podatkih znaša povprečna drobnoprodajna cena za t.i. namizno vino 2,04 EUR/l in za kakovostno vino 4,05 EUR/l, za leto 2020 2,05 EUR/l za namizno in 4,24 EUR/l za kakovostno vino, za leto 2021 1,87 EUR/l za namizno in 4,59 EUR/l za kakovostno vino ter za leto 2022 2,19 EUR/l za namizno in 4,70 EUR/l za kakovostno vino.

Odkupne cene grozdja so zadnja leta v porastu in so v letu 2019 dosegle v povprečju 0,60 EUR/kg, v letu 2020 so se zaradi epidemije v povprečju znižale za 19 % (na 0,49 EUR/kg), v letu 2021 pa spet dvignile na 0,57 EUR/kg. V letu 2022 je znašala povprečna odkupna cena grozdja 0,63 EUR/kg.

V letih 2010-2021 predstavljata grozdje in vino skupaj od 8,6 % do 14,6 % vrednosti kmetijske proizvodnje, v vrednosti rastlinske pridelave pa je ta delež od 15,7 % do 25,1 %. V letu 2022 je grozdje k skupni vrednosti kmetijske proizvodnje prispevalo le 1,3 %, vino pa le 5,7 %, kar je najmanj v zadnjih letih.

**5) UVOZ / IZVOZ**

Količinsko je bilanca zunanje trgovine z vinom od leta 2006 negativna, vrednostno pa dokaj izenačena. Izvoz vina je bil leta 2022 količinsko na nivoju povprečja preteklih let in je znašal 6,19 mio litrov (izjema je leto 2020, ko je pri podatkih o izvozu zajeta tudi količina vina, ki je šla v krizno destilacijo), vrednostno pa se je precej povečal na več kot 22 mio evrov in je bil za preko 35 % nad povprečjem zadnjih petih let. Uvoz vina, ki se je v letih 2013–2015 intenzivno povečeval, se zadnja leta zmanjšuje. Leta 2022 je bilo uvoženih 8,95 mio litrov vina, kar je 11 % manj vina kot v povprečju zadnjih petih let.

*Uvoz in izvoz v 1000 litrih in €* (vir: SURS)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 |
| Izvoz | v 1000 litrih | 8.086 | 7.686 | 5.295 | 4.677 | 5.850 | 6.806 | 5.329 | 9.555 | 5.829 | 6.191 |
| *v 1000 €* | *11.413* | *13.282* | *11.750* | *13.878* | *13.468* | *15.437* | *16.058* | *16.536* | *19.045* | *22.235* |
| Uvoz | v 1000 litrih | 9.454 | 12.971 | 13.953 | 13.391 | 12.049 | 10.945 | 9.745 | 8.686 | 8.625 | 8.955 |
| *v 1000 €* | *9.843* | *13.422* | *14.868* | *12.981* | *13.298* | *13.982* | *12.624* | *12.313* | *13.778* | *18.245* |

V uvozu vina prevladuje vino brez označbe porekla in geografske označbe, ki ga glede na strukturo pridelave in potrošnje primanjkuje, izvažamo predvsem vino z označbo porekla, ki ga tudi največ pridelamo. Glavni trgi za slovensko vino so: Nemčija, ZDA, Hrvaška, Nizozemska, Bosna in Hercegovina ter v zadnjih letih Češka. Glavne države izvoznice na naš trg so: Makedonija, Italija, Nemčija in Madžarska.